SAKP verskerp veldtog oor Walus-paroolJanusz Walus (Foto: Facebook). Die SAKP, tesame met die vermoorde Chris Hani se familie, het Woensdag hulle pogings verskerp om Janusz Walus weer agter tralies te kry. Die party het die Konstitusionele Hof genader om die besluit om die Poolse immigrant op parool vry te laat “te heroorweeg en te herroep”. “Daarbenewens het ons ook dokumente by die Afrika-kommissie vir Menseregte ingedien as deel van die wetlike weë wat tot ons beskikking is om geregtigheid en gelyke toegang tot howe te soek,” sê dr. Alex Mohubetswane Mashilo, woordvoerder van SAKP. “Ons eis onder meer ook ŉ volledige ondersoek na die sluipmoord op Chris Hani om aanspreeklikheid te soek en geregtigheid te laat geskiet.” Die departement van justisie en korrektiewe dienste het Walus Woensdagmiddag op parool vrygelaat nadat hy reeds 28 jaar lank agter tralies was vir die moord op Hani. Sy vrylating was egter met ŉ week lank vertraag nadat ŉ medegevangene hom in die tronk met ŉ skerp voorwerp gesteek het en hy eers mediese behandeling moes ontvang het. Hani se geliefdes het Woensdag hulle teleurstelling uitgespreek oor Walus se vrylating. Die SAKP het intussen onderneem om saam met sy bondgenote voort te gaan om teen die paroolvrylating te betoog. “Ons sal nie afgeskrik word nie. Ons gaan voort met ons 135 dae aksieprogram tot 10 April 2023, die 30ste herdenking van Chris Hani se dood.”